Svrček, Miloš, poslanec NR SR (2023-05-17):
Ďakujem pekne za slovo, pán predsedajúci. Návrhu zákona o regulácii v sieťových odvetviach a návrh zákona, ktorým sa mení a dopĺňa zákon o energetike, predkladám spoločne s pánom poslancom Kremským a s pánom poslancom Krajčírom. Tým hlavným zámerom zákona je prenastavenie podmienok výpočtu kompenzácií v režime krízovej regulácie na posilnenie ochrany koncových odberateľov elektriny a plynu na vytvorenie dohľadu nad dodávateľmi elektriny a plynu. Viaceré nariadenia vlády Slovenskej republiky vydané v rámci režimu krízovej regulácie podľa § 16a zákona o regulácii v sieťových odvetviach na zastropovanie cien energií za dodávky elektriny a plynu pre vybrané skupiny odberateľov stanovujú kompenzácie vysokých cien energií na základe rozdielu medzi cenovým stropom stanoveným vládou Slovenskej republiky a zmluvnou cenou dodávateľov za dodávku pre zraniteľných odberateľov. Avšak dodávatelia nedostatočne aktualizujú zmluvné ceny elektriny a plynu pre regulovaných aj neregulovaných odberateľov v nadväznosti na klesajúce trhové ceny energií. Od začiatku roka 2023 trhové ceny elektriny a plynu klesli o približne 50 % v porovnaní s decembrom 2022. Dodávatelia priebežne získavajú nových, zraniteľných odberateľov, pre ktorých pravdepodobne nakupujú elektrinu a plyn za súčasné, nízke trhové ceny energií. Potenciálne úspory nákladov na nákup energetických komodít však nie sú v dostatočnej miere premietané do úpravy zmluvných cien. Keďže trh dodávky elektriny a plynu indikuje známky nedostatočnej konkurencie medzi dodávateľmi, vznikajú riziká pre zdroje štátneho rozpočtu využívané pri kompenzáciách. Nízka miera aktualizácie cenníkov dodávky pre regulovaných aj neregulovaných odberateľov, totiž indikuje snahu niektorých dodávateľov o maximalizáciu kompenzácii zo štátneho rozpočtu, napriek nižším nákladom na energie pre nových odberateľov. Rôznorodosť a nejednoznačnosť označovania cenníkov vytvára otázniky pri ich použití v rámci výpočtu kompenzácií v schémach Ministerstva hospodárstva Slovenskej republiky, t. j. ktorej cenník je používaný pre účely výpočtu kompenzácií. Vzhľadom na uvedené, práve by bolo potrebné prenastaviť súčasný spôsob kalkulácie kompenzácií pri dodávke elektriny a plynu v rámci jednotlivých schém Ministerstva hospodárstva Slovenskej republiky. Zároveň by bolo potrebné posilniť dohľad nad dodávateľmi elektriny a plynu pre koncových odberateľov s cieľom zreálnenia zazmluvnených cien v nadväznosti na vývoj trhových cien energií a umožniť odberateľom lepšiu ponuku férových podmienok a cien dodávky elektriny a plynu. Pri ich výpočte kompenzácií počas krízovej regulácie sa navrhuje využiť ukazovateľ tzv. čistých nákladov, ktorý je už v súčasnosti používaný pri výpočte kompenzácií počas platnosti rozhodnutia uložených povinnosti vo všeobecnom hospodárskom záujme. Týmto by spôsob výpočtu kompenzácií bol rovnaký v oboch prípadoch mimoriadnych opatrení vlády Slovenskej republiky v energetike. Keďže podľa § 16a ods. 3 zákona o regulácii má vláda Slovenskej republiky kompetenciu určovať nielen ceny, ale aj podmienky uplatňovania cien, po navrhovanej zmene by mohla nastaviť podmienky kompenzácie napríklad tak, že cena dodávky by bola x % voči reálnym nákladom na nákup komodity, najviac však vo výške xy eura za megawatt za hodinu. Keďže už v súčasnosti má vláda možnosť určiť ceny individuálne pre každý jeden regulovaný subjekt, výška kompenzácie by sa mala určovať ako rozdiel medzi takto určenou cenou nariadením vlády a cenovým stropom, ktorý majú uplatňovať dodávatelia voči odberateľom elektriny a plynu. Takže v úvodnom slove za mňa toľko, ďakujem pekne za pozornosť.